Oona Siren

Oona Siren (s. 23. helmikuuta 2001) on suomalainen jalkapalloilija, pelipaikaltaan keskikenttäpelaaja. Hän on edustanut Kansallisessa Liigassa Tikkurilan Palloseuraa kausina 2018–2021 ja Kuopion Palloseuraa kaudella 2022. Hän pelasi TiPS:ssä 88 liigaottelua ja teki niissä 16 maalia. Kaudella 2020 TiPS saavutti SM-hopeaa ja pelasi myös Suomen Cupin loppuottelussa. Seuraavalla kaudella tuloksena oli jälleen SM-hopeaa. Kaudella 2022 Siren voitti KuPS:in joukkueessa liigamestaruuden. Hän pelasi kauden aikana 23 liigaottelua ja teki niissä viisi maalia.

Siren on pelannut Suomen nuorisomaajoukkueissa. Hän pelasi alle 17-vuotiaiden maailmanmestaruuskilpailuissa 2018 ja aiemmin samana vuonna saman ikäluokan Euroopan-mestaruuskilpailuissa, joissa Suomi sijoittui kolmanneksi ja varmisti siten paikkansa MM-kilpailuihin.

Sirenin kaksossisko Emmi Siren on myös pelannut Liigaa samassa joukkueessa siskonsa kanssa, ensin Tikkurilan Palloseurassa ja sitten Kuopion Palloseurassa.

Lähteet 

Suomalaiset jalkapalloilijat
Vuonna 2001 syntyneet
Elävät henkilöt